Конкурсныя работы былі падзелены па шасці намінацыях. У намінацыі “Спадар Скарына” дэманстравалася традыцыйная беларуская цацка — вырабы з саломкі, тканіны, бісеру, драўляных пацерак, гліны, дрэва, воўны, бяросты, скуры і іншых матэрыялаў. Да ўдзелу ў намінацыі “Кніжнае свята” канкурсанты рыхтавалі ўласныя інтэрпрэтацыі вокладак і старонак першых друкаваных кніг. Работы былі выраблены ў розных тэхніках (мастацкі роспіс, ткацтва, разьба па дрэве, набіванка, вышыўка, скрапбукінг і інш.), аздоблены арнаментам, малюнкамі. Альбом памятных месцаў, даведнікаў па мясцінах жыцця і друкарскай дзейнасці Ф.Скарыны, па краязнаўчых маршрутах і музеях складалі ўдзельнікі намінацыі “Шляхамі першадрукара”. Сюжэтныя кампазіцыі, прысвечаныя постаці Ф.Скарыны, яго жыццю і дзейнасці, выкананыя ў розных жанрах выяўленчага мастацтва былі сабраны ў намінацыі “Спадчына ў нашай памяці”. У “Калекцыянер.net” былі прадстаўлены выкананыя ў розных тэхніках эскізы памятных марак, юбілейных манет і медалёў, прысвечаных знамянальным датам (500-годдзю беларускага кнігадрукавання, заснаванню першай беларускай бібліятэкі ў Полацку, Дню беларускага пісьменства і інш.).